האם ססק פברגאס בדרך החוצה מצ'לסי לאחר שתי עונות במדים הכחולים? באנגליה מדווחים כי הספרדי שהגיע ללונדון בתחילת עונת 2014/15, ממשיך לנהל מערכת יחסים בעייתית עם מאמן הקבוצה, אנטוניו קונטה, שלא מעוניין בשירותיו לקראת המשך העונה.
פברגאס בן ה-29 עדיין לא פתח בהרכב צ'לסי העונה, וערך שלוש הופעות כמחליף כשעלה רק בדקות הסיום מהספסל. בממלכה טוענים כי מספר קבוצות איטלקיות מעוניין בשחקן, כולל יריבת הפועל באר שבע בליגה האירופית, אינטר, וגם האלופה יובנטוס. נוסף על כך, על פי הדיווחים גם מילאן מעוניינת בו, כשעל הפרק עלה טרייד בו קרלוס באקה יעשה את הדרך ההפוכה ללונדון.
הספרדי כבר אמר כי הוא רוצה להבטיח את מקומו בסגל נבחרת ספרד למונדיאל 2018, וכדי שזה אכן ייקרה, עליו לשחק באופן סדיר ולצבור דקות משחק. העונה הראשונה שלו במדים הכחולים היתה מצוינת כאשר ערך 34 הופעות תחת ז'וזה מוריניו, במהלכן כבש שלושה שערים ובישל לא פחות מ-19. במהלך העונה שעברה, הוא היה שותף לעונה הרעה של קבוצתו, אך הספיק לכבוש חמישה שערים ולבשל עוד שבעה.
יורגן קלופ: "היינו מדהימים, שיחקנו כדורגל אדיר שהיה כיף לראות"
גווארדיולה ממשיך את הפתיחה המושלמת: "דה בראונה שני רק למסי"